Uredba Komisije (ES) št. 2555/2000

z dne 20. novembra 2000

o spremembi Uredbe (ES) št. 2461/1999 o podrobnih pravilih za izvajanje Uredbe Sveta (ES) št. 1251/1999 glede uporabe zemljišč v prahi za proizvodnjo surovin za izdelavo proizvodov znotraj Skupnosti, ki niso prvenstveno namenjeni za prehrano ljudi ali živali

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1251/1999 z dne 17. maja 1999 o uvedbi sistema podpor za pridelovalce določenih poljščin [1], kakor je bila nazadnje spremenjena z Uredbo (ES) št. 1672/2000 [2], in zlasti člena 9 Uredbe,

ob upoštevanju naslednjega:

(1) Sektor za lan in konopljo je bil pred kratkim prenovljen. Uredba Sveta (ES) št. 1673/2000 z dne 27. julija 2000 o skupni ureditvi trga za lan in konopljo, ki se gojita za vlakna [3], določa pomoč za predelavo lanene in konopljine slame. Ta proizvoda, namenjena za proizvodnjo vlaken, sta bila tudi vključena v sistem podpor za pridelovalce nekaterih poljščin in sta zaradi tega upravičena do pomoči na površino.

(2) Skladno z Uredbo Komisije (ES) št. 2461/1999 [4], kakor je bila spremenjena z Uredbo (ES) št. 827/2000 [5], je možno pridelovati laneno in konopljino seme na zemljiščih v prahi, če tako seme ni namenjeno za tekstilno uporabo. Člen 25 te uredbe določa, da surovine, naštete v Prilogi I, ne izpolnjujejo pogojev za drugo pomoč, zlasti ne v skladu z intervencijskimi programi za stabilizacijo kmetijskih trgov. V primeru konoplje so sorte, ki se uporabljajo za proizvodnjo vlaken, enake kot tiste, ki se uporabljajo za druge namene, kar pri nadzoru preverjanja skladnosti s členom 25 Uredbe (ES) št. 2461/1999 lahko povzroči težave. Te težave pa ni v primeru lanu, ker so sorte drugačne. V teh okoliščinah je treba konopljino seme zbrisati s seznama surovin, ki se lahko gojijo na zemljiščih v prahi.

(3) Poleg tega nova shema za lan vključuje lan, namenjen za proizvodnjo vlaken, kar je širši pojem kot izraz "lan za tekstilno uporabo", ki se je doslej uporabljal v Uredbi (ES) št. 2461/1999. Terminologijo, uporabljeno v Prilogi I k Uredbi (ES) št. 2461/1999, je treba zato prilagoditi.

(4) Člen 22 Uredbe (ES) št. 2461/1999 določa, da se surovine, naštete v Prilogi II, lahko gojijo na zemljišču v prahi, pod pogojem, da so namenjene za uporabo pri izdelavi končnih proizvodov, naštetih v Prilogi III.

(5) Priloga II k Uredbi (ES) št. 2461/1999 določa možnost gojenja trajnic, kot je Miscanthus sinensis, na zemljiščih v prahi. Iz novih podatkov je razvidno, da se lahko rastlina, potem ko je bila narezana, uporabi kot nastilj za konje ali za sušenje ali čiščenje rastlin, kar pomeni uporabo za neživila v skladu s ciljem Uredbe (ES) št. 2461/1999.

(6) Prilogo III k Uredbi (ES) št. 2461/1999 je zato treba spremeniti, da bi uvedli novo uporabo Miscanthus sinensis.

(7) Upravljalni odbor za žita ni podal mnenja v roku, ki ga je določil njegov predsednik –

SPREJELA NASLEDNJO UREDBO:

Člen 1

Uredba (ES) št. 2461/1999 se spremeni, kot sledi:

1. V Prilogi 1 se poimenovanje iz oznake KN

ex12040090

nadomesti z naslednjim:

"ex12040090 | Laneno seme, razen za setev, ki ni namenjeno za proizvodnjo vlaken" |

2. V Prilogi I se zbriše naslednjo oznako KN:

"ex12079991 | Konopljino seme, razen za setev in omenjeno v Prilogi B k Uredbi Komisije (EGS) št. 1164/89, ki ni namenjeno za tekstilno uporabo" |

3. V Prilogi III se za enajsto alineo doda naslednja alinea:

"— Miscanthus sinensis iz oznake KN 06029051, narezan, namenjen za nastilj za konje, mulčenje, dodatke za izboljšavo komposta in nastilj za sušenje in čiščenje rastlin,".

Člen 2

Ta uredba začne veljati dvajseti dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 20. novembra 2000

Za Komisijo

Franz Fischler

Član Komisije

[1] UL L 160, 26.6.1999, str. 1.

[2] UL L 193, 29.7.2000, str. 13.

[3] UL L 193, 29.7.2000, str. 16.

[4] UL L 299, 20.11.1999, str. 16.

[5] UL L 101, 26.4.2000, str. 21.

--------------------------------------------------